Komisjoni määrus (EÜ) nr 2025/2001,

16. oktoober 2001,

millega muudetakse määrust (EÜ) nr 1663/95, millega nähakse ette nõukogu määruse (EMÜ) nr 729/70 üksikasjalikud rakenduseeskirjad seoses EAGGFi tagatisrahastu raamatupidamisarvestuse kontrollimise ja heakskiitmisega

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 17. mai 1999. aasta määrust (EÜ) nr 1258/1999 ühise põllumajanduspoliitika rahastamise kohta, [1] eriti selle artikli 4 lõiget 8, artikli 6 lõiget 2 ja artikli 7 lõiget 5,

ning arvestades järgmist:

(1) Määruse (EÜ) nr 1258/1999 artikli 9 lõikes 1 ja komisjoni 25. oktoobri 1999. aasta määruse (EÜ) nr 2390/1999 (millega nähakse ette määruse (EÜ) nr 1663/95 kohaldamise üksikasjalikud eeskirjad nende raamatupidamisandmete vormi ja sisu kohta, mille liikmesriigid peavad tegema komisjonile kättesaadavaks seoses EAGGFi tagatisrahastu raamatupidamisarvestuse kontrollimise ja heakskiitmisega, [2] viimati muudetud määrusega (EÜ) nr 1863/2001 [3]) artikli 2 lõikes 2 nõutakse, et liikmesriigid teevad komisjonile selle nõudmisel raamatupidamisandmed kättesaadavaks. Komisjoni 7. juuli 1995. aasta määruse (EÜ) nr 1663/95 (millega nähakse ette nõukogu määruse (EMÜ) nr 729/70 kohaldamise üksikasjalikud eeskirjad seoses EAGGFi tagatisrahastu raamatupidamisarvestuse kontrollimise ja heakskiitmisega, [4] viimati muudetud määrusega (EÜ) nr 2245/1999 [5]) artikli 4 lõige 1 tuleks viia vastavusse kõnealuste eeskirjadega.

(2) Nõuded tagasinõutavate summade teatamiseks ühelt poolt aastadeklaratsioonides vastavalt määruse (EÜ) nr 1663/95 artiklile 5 ja teiselt poolt kuudeklaratsioonides vastavalt komisjoni 16. veebruari 1996. aasta määruse (EÜ) nr 296/96 (liikmesriikide edastatavate andmete ja Euroopa Põllumajanduse Arendus- ja Tagatisfondi (EAGGF) tagatisrahastust rahastatavate kulude igakuise kirjendamise kohta, [6] viimati muudetud määrusega (EÜ) nr 1934/2001 [7]) artikli 3 lõikele 6a on erinevad. Kõnealused nõuded tuleks ühtlustada, muutes vastavalt määruse (EÜ) nr 1663/95 artikli 5 lõiget 1.

(3) Vastavalt nõukogu 17. mai 1999. aasta määrusele (EÜ) nr 1259/1999 (millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad, [8] muudetud määrusega (EÜ) nr 1244/2001 [9]) võivad liikmesriigid kasutada maksete vähendamisest või tühistamisest tulenevaid summasid vastavalt kõnealuse määruse artiklitele 3 ja 4 teatavate maaelu arendamise meetmete jaoks. Kõnealused abimaksetelt kinni peetud summad tuleb kanda iga makseasutuse eriarvele või liikmesriigi tasandil avatud kogumisarvele, mis on ette nähtud üksnes ühenduse täiendava abi rahastamiseks. Kõnealune arve peaks sisalduma raamatupidamise aastaaruandes määruse (EÜ) nr 1663/95 artikli 4 lõike 1 punktis a määratletud tähenduses.

(4) Arvutitöötlemise arengut silmas pidades tuleks ajakohastada makseasutuste akrediteerimiskriteeriumide suuniseid seoses nõuete käsitlemisega arvutisüsteemi abil.

(5) Käesoleva määrusega ettenähtud meetmed on kooskõlas fondikomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 1663/95 muudetakse järgmiselt.

1. Artikli 2 lõike 1 esimese lõigu viimane taane ja teise lõigu esimene lause jäetakse välja.

2. Artikli 2 lõikes 3 asendatakse tekst "lõikes 1" tekstiga "käesoleva määruse artikli 4 lõike 1 punktis c".

3. Artikli 4 lõike 1 lõppu lisatakse järgmine tekst:

"c) kõik statistika ja kontrolli jaoks vajalikud raamatupidamisandmed, mille sisu ja vorm on sätestatud käesoleva määruse artikli 2 lõike 3 alusel."

4. Artikli 4 lõige 2 asendatakse järgmisega:

"2. Lõikes 1 nimetatud dokumendid ja raamatupidamisandmed esitatakse komisjonile vastavale eelarveaastale järgneva aasta 10. veebruariks. Lõike 1 punktides a ja b osutatud dokumendid edastatakse neljas eksemplaris või siis ühes eksemplaris koos elektroonilise koopiaga."

5. Artikli 5 lõige 1 asendatakse järgmisega:

"1. Artikli 4 lõike 1 punktis a nimetatud aastaaruanded sisaldavad:

a) ühenduse eelarve punktide ja alapunktide kaupa summeeritud kulutusi;

b) punktide ja alapunktide kaupa koostatud tabelit erinevuste kohta aastaaruandes deklareeritud kulude ja nende kulude vahel, mis on deklareeritud sama aja kohta igakuistes deklaratsioonides komisjoni määruse (EÜ) nr 296/96 artikli 3 lõikes 5 nimetatud dokumendis; sellega peab olema kaasas selgitus iga erinevuse kohta alapunktide kaupa;

c) määruse (EÜ) nr 296/96 artikli 3 lõike 6a punktis a osutatud tabelit majandusaasta lõpu kohta;

d) kokkuvõtet sekkumistegevusest ning teatist sekkumisvarude koguste ja paiknemise kohta eelarveaasta lõpus;

e) kinnitust selle kohta, et üksikasjalikke andmeid sekkumisvarude kõigi ümberpaigutuste kohta säilitatakse makseasutuse elektroonilises andmepangas;

f) määruse (EÜ) nr 296/96 artikli 3 lõike 6a punktis b osutatud tabeleid majandusaasta lõpu kohta."

6. Lisa punkti 6 alapunkt vi asendatakse järgmisega:

"Kõikide elektrooniliste andmete konfidentsiaalsus, puutumatus ja kättesaadavus tuleks tagada iga üksiku makseasutuse haldusstruktuurile, personalile ja tehnilistele tingimustele kohandatud meetmete abil. Kasutatavad rahalised ja tehnilised ressursid peaksid olema vastavuses tegelikult tekkivate ohtudega.

Iga arvutisüsteemi puhul tuleks kehtestada nõuetekohane kord, mis hõlmab järgmist:

a) üldine organiseerimine, juhtimine ja auditeerimine;

b) füüsiline turvalisus;

c) loogiline turvalisus;

d) süsteemide arendus, programmeerimine ja hooldus;

e) tavapärased toimingud;

f) telekommunikatsioonid;

g) mikroarvutid;

h) situatsiooniplaneerimine;

i) rakenduste kontroll."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 16. oktoober 2001

Komisjoni nimel

komisjoni liige

Franz Fischler

[1] EÜT L 160, 26.9.1999, lk 103.

[2] EÜT L 295, 16.11.1999, lk 1.

[3] EÜT L 259, 27.9.2001, lk 1.

[4] EÜT L 158, 8.7.1995, lk 6.

[5] EÜT L 273, 23.10.1999, lk 5.

[6] EÜT L 39, 17.12.1996, lk 5.

[7] EÜT L 262, 2.10.2001, lk 8.

[8] EÜT L 160, 26.6.1999, lk 113.

[9] EÜT L 173, 27.6.2001, lk 1.

--------------------------------------------------